Sonepar

Sonepar SA ir Francijas uzņēmums, kas nodarbojas ar elektrokomponenšu vairumtirdzniecību. Tas ir dibināts 1969. gadā. Grupas galvenais birojs atrodas Parīzē.

 Vēsture 
1960. gadā Coisne un Lambert ģimeņu, kuras audumu biznesā darbojās kopš 1862. gada, vienpadsmit pārstāvji dibināja kapitālsabiedrību Société de Négoce et de Participation (saīsinājumā Sonepar), lai pārvaldītu ģimenes īpašumus, kas iegādāti, lai diversificētu biznesu ārpus tekstila sfēras.

Uzņēmuma vadītājs Henri Coisne (kopš 1968. gada) Sonepar nākotni saskatīja elektrokomponenšu jomā, kur tirgus vēl nebija strukturēts.
1969. gadā tika iegādāts elektroaprīkojuma vairumtirgotājs Comptoir d’Électricité Franco-Belge (CEFB).
1973. gadā tika nopirkts uzņēmums Comptoir Lyonnais d’Electricité (CLE), 1974. gadā — Sanelec, 1977. gadā — Groupe Marcel Tabur (GMT).

1982. gadā no grūtības piedzīvojušā Nīderlandes uzņēmuma Ogem Holding N.V. tika nopirkti vairumtirgotāja Otra N.V. 50 % kapitāldaļu.
1984. gadā Kanādā tika iegādāts uzņēmums Lumen.

1998. gadā Sonepar izpletās ASV, iegādājoties Eagle Electric Supply.
1999. gadā Otra NV pārņēma Sonepar Distribution. Otra meitas uzņēmumi tika pakļauti tieši Sonepar, bet Otra NV likvidēts. SLO, ko 1993. gadā bija nopircis Otra NV, kļuva atbildīgs par Sonepar biznesu Somijā un Baltijas valstīs. 

2000. gadā tika nolemts Sonepar nosaukumu nodot tā vairumtirdzniecības meitas uzņēmumam Sonepar Distribution, bet pārvaldītājsabiedrībai dot nosaukumu Colam Entreprendre.
2000. gados uzņēmums iegāja Āzijas (Honkonga) un Latīņamerikas (Meksikā, Brazīlijā un Argentīnā) tirgos.
2007. gadā Sonepar un Rexel vienojās par 3,13 miljardiem eiro iegādāties Nīderlandes elektrokomponenšu izplatītāju Hagemeyer un to sadalīt. 2008. gada martā Rexel iegādājās Hagemeyer, un jūnijā Sonepar tika pārdota daļa Hagemeyer grupas uzņēmumu (ASV, Austrālijā, Austrijā, Kanādā, Ķīnā, Meksikā, Šveicē un Zviedrijā).

No 2010. līdz 2015. gadam Āzijas un Klusā okeāna reģionā Sonepar pievienojās 21 uzņēmums.
2011. gadā tika iegādāts Šanhajas uzņēmums WitJoint Automation.
2012. gadā tika nopirkts Taizemes uzņēmums DEP un Jaunzēlandes uzņēmums Corys Electrical.
2014. gadā Sonepar North America no investīciju uzņēmuma LKCM Capital Group LLC iegādājās rūpniecisko izplatītāju Industrial Distribution Group (IDG). 2016. gada oktobrī IDG tika pārdēvēts par Vallen.
2015. gadā Sonepar iegādājas visu Rexel biznesu Dienvidamerikā, tostarp Nortel un ETIL Brazīlijā, Electra un Flores Y kersting Čīlē, Dirome, V&F un AMP Peru.
2019. gadā ASV tika iegādāts uzņēmums North Coast Electric.

2021. gadā Sonepar iegādājas Ilinoisā bāzētu uzņēmumu Springfield Electric Supply Company.
2022. gada maijā meitas uzņēmumu Somijā SLO Oy pārdēvēja par Sonepar Suomi Oy.

 SLO Latvijā 
Sonepar Latvijā bija pārstāvēts ar SIA SLO Latvia, kam bija filiāles Daugavpilī, Liepājā, Rēzeknē, Valmierā un Ventspilī.

2003. gadā Sonepar Latvijā nopirka elektromateriālu vairumtirdzniecības uzņēmumu SIA MG Elektro, kas dibināts 1988. gadā. Tas tika apvienots ar SLO Latvia un 2004. gada 20. aprīlī likvidēts.
2020. gada 21. jūlijā Sonepar grupa nodeva visas SIA SLO Latvia īpašumtiesības SIA ESELO, ko 2020. gada 11. maijā bija dibinājusi SLO Latvia vadības komanda.

 Atsauces 

 Skatīt arī 
 Sonepar Suomi

 Ārējās saites 
 Sonepar vietne